Entstof teen die naweek in SA – MkhizeDr. Zweli Mkhize, minister van gesondheid. (Foto: Twitter) Die eerste dosisse van die Covid-19-entstof sal na verwagting teen Sondag in Suid-Afrika aankom. “Ons is redelik seker dat ons dit teen die einde van die maand sal ontvang,” het dr. Zweli Mkhize, minister van gesondheid, Maandagoggend in ’n onderhoud met Morning Live gesê. Dié aankondiging volg kort ná ŉ peiling waarin 67% van die volwassenes wat deelgeneem het, aangedui het dat hulle hulself beslis of waarskynlik teen Covid-19 sal word laat inent sodra ’n entstof beskikbaar gestel word. Mkhize het vanoggend gesê Suid-Afrika sal teen die einde van die maand na verwagting 1 miljoen dosisse van die AstraZeneca-entstof ontvang, wat by die Serum Institute of India (SII) vervaardig is. Die departement van gesondheid sal ’n aankondiging maak sodra die eerste dosisse vir verskeping gelaai word. Die dosisse is teen $5,35 (sowat R 81,40) per dosis aangekoop. Gesondheidswerkers word eerste ingeënt. Volgens Mkhize word nóg 500 000 dosisse in Februarie verwag, waarna nóg dosisse later in Februarie en Maart sal volg. (Foto: Andres Larravere/AFP) Suid-Afrika sal ook entstowwe van Pfizer en Johnson & Johnson ontvang. Dié entstowwe sal omtrent $10 per dosis kos, hoewel Pfizer aanvanklik $15 per dosis wou hê. Die minister het gesê daar is nie juis ’n verskil in die doeltreffendheid van die onderskeie entstowwe wat Suid-Afrikaners gaan ontvang nie. Volgens hom is “70%-doeltreffendheid goed genoeg vir ’n begin. Elkeen van hierdie entstowwe is goedgekeur en dus geskik om te gebruik.” Peiling Die peiling waarna hierbo verwys is, is tussen 29 Desember en 6 Januarie deur die Centre for Social Change (CSC) aan die Universiteit van Johannesburg gedoen in vennootskap met Developmental, Capable and Ethical State (DCES), ŉ navorsingsafdeling van die Geesteswetenskaplike Navorsingsraad (RGN). Altesaam 10 618 mense het aan dié peiling deelgeneem. Soveel as 67% van die volwasse deelnemers het aangedui dat hulle hulself beslis of waarskynlik teen Covid-19 sal laat inent sodra ’n entstof beskikbaar gestel word, terwyl 18% van die deelnemers gesê het dat hulle beslis of waarskynlik nié die entstof sal neem nie. Sowat 15% van die volwassenes wat deelgeneem het, is nog nie seker of hulle bereid sal wees om ingeënt te word nie. Diegene wat nié ten gunste is van die entstof nie, het verwys na vrae oor die doeltreffendheid van die entstof, newe-effekte en onsekerheid rakende toetsing. Baie van die deelnemers het gesê hulle het meer inligting nodig. Slegs 10% het na samesweringsteorieë verwys. Prof. Narnia Bohler-Muller van die RGN, sê hul ontleding toon dat deelnemers se kommer hoofsaaklik neerkom op onsekerheid met betrekking tot ŉ entstof wat binne ŉ rekordtyd ontwikkel is, asook ŉ mate van wantroue in die regering en korporasies [wat die entstof vervaardig en versprei]. “Ons het ŉ inentingsveldtog nodig wat feitelike inligting verskaf wat die twyfelaars sal oortuig,” het Bohler-Muller gesê.